將至金陵謁曾子開侍郎
作者：郭祥正
朝代：宋

paragraphs: 秋空久不雨，漠漠風卷沙。
胡爲起高興，昨夜辭山家。
明投金陵郭，府觀凌紫霞。
公解豫章榻，我停銀漢槎。
一傾别後言，電雹鳴交加。
借公口中春，發我枝上花。
又如出地雷，空山走龍蛇。
公能結明主，我亦思無邪。
但驚歧路别，進退各有涯。
浮生能幾時，鬢髮忽已華。
會合豈易得，兵厨酒仍佳。
慎勿學謝安，捫涕空慼嗟。